Ego Johannes, archipresbyter de Cluniaco, notum facio universis, quod Johannes de Sirepni in presentia mea recognovit, quod ipse duodecim bichetos frumenti, quos habet apud Brunant de redditu annuali, quos etiam accepit a domino abbate Cluniacensi in feodo et homagio, invadiavit eidem pro decem libris Cluniacensis monetæ, quas ab eo recepit in pecunia numerata, et de invadiatione ista dedit eidem abbati dominum Guidonem de Brueria, militem, et Johannem dictum Paganum de Cortevais, fidejussores. Quod si forte aliquis dictum abbatem vel ecclesiam Cluniacensem super ipsa gageria molestaret vel ipsam aliquatenus impediret, tenentur ipsam eidem ecclesiæ Cluniacensi contra omnes fideliter garantire, donec dictus Johannes ipsam ab ecclesia redimerit de pecunia numerata. In cujus rei testimonium, presentes litteras ad petitionem sæpedicti J., sigilli mei munimine roboravi. Actum anno Domini Mº CCº XXXVº, mense junio.